
R E P U B L I K A  H R V A T S K A

R J E Š E N J E

Trgovački sud u Bjelovaru, po sucu pojedincu Mariji Petrina Kubica, u predstečajnom postupku nad dužnikom VOĆNJAK društvo s ograničenom odgovornošću za proizvodnju i usluge, Bjelovar, Matice Hrvatske 4/1, OIB: 52871551229, MBS: 030104368, kojeg zastupaju punomoćnici - odvjetnik Ivan Župan iz Zagreba i odvjetnica Melita Babić iz Bjelovara, odvjetnici iz Zajedničkog odvjetničkog ureda Ivan Župan i Melita Babić, Zagreb, 7. prosinca 2017.


r i j e š i o   j e


Odbija se prijedlog dužnika za zastoj ovog postupka.


Obrazloženje


Na ročištu održanom 7. prosinca 2017. dužnik je predložio da se zastane s ovim postupkom do donošenja odluke po žalbi dužnika na rješenje o odbacivanju prijedloga za ponavljanje postupka od 21. studenog 2017. Iako žalba nema suspenzivan učinak, smatra da postoji mogućnost da drugostupanjski sud ukine pobijano rješenje i prijedlog za ponavljanje postupka bude usvojen, pa je prijedlog da se sa ovim postupkom zastane opravdan.

Na ročištu 7. prosinca 2017. vjerovnici Republika Hrvatska i Erste & Steiermarkische bank d.d. protivili su se prijedlogu dužnika za zastoj postupka.
 
Zahtjev dužnika nije osnovan.

Odredbama Stečajnog zakona ("Narodne novine" broj 71/15 i 104/17) nije  propisana mogućnost zastoja postupka.
 
Temeljem čl.10. SZ-a u predstečajnom i stečajnom postupku na odgovarajući se način primjenjuju pravila parničnog postupka u postupku pred trgovačkim sudovima. 

Članak 186.g st.1. Zakona o parničnom postupku ("Narodne novine" broj 53/91., 91/92., 112/99., 117/03., 84/08., 123/08., 57/11. i 25/13.; dalje: ZPP) propisuje da stranke mogu tijekom cijelog prvostupanjskog i drugostupanjskog postupka suglasno zatražiti od suda zastoj postupka radi pokušaja mirnog rješenja spora, bez obzira na način i forum rješavanja. 

Citirani čl.186.g st.1. ZPP-a ne može se na odgovarajući način primijeniti u predstečajnom postupku, koji se provodi radi uređivanja pravnoga položaja dužnika i njegova odnosa prema vjerovnicima i održavanja njegove djelatnosti (čl.2. st.1. SZ-a), a ne radi spora iz čl.1. ZPP-a.  

Slijedom navedenog riješeno je kao u izreci. 

U Bjelovaru, 7. prosinca 2017.
                                                                                                                                                
SUDAC                                                                                                                               
MARIJA PETRINA KUBICA v.r.

Za točnost otpravka-
ovlašteni službenik
     Željka Vitez




POUKA O PRAVNOM LIJEKU: Protiv ovog rješenja može se podnijeti žalba u roku od 8 dana od dostave rješenja, na Visoki trgovački sud RH u Zagrebu, a putem ovoga suda (čl.19. st.1. i 2. SZ). Dostava se smatra obavljenom istekom osmog dana od dana objave ovog rješenja na e-oglasnoj ploči suda (čl.12. st.1. SZ). Žalba se podnosi u tri primjerka.




[bookmark: _GoBack]
image1.png




